b'\n_START_ARTICLE_\nReliacinis modelis\n_START_PARAGRAPH_\nReliacinis modelis\xc2\xa0\xe2\x80\x93 duomen\xc5\xb3 apra\xc5\xa1ymo modelis, kuris remiasi predikat\xc5\xb3 logika bei aibi\xc5\xb3 teorija. Model\xc4\xaf apra\xc5\xa1\xc4\x97 Edgaras Kodas (Edgar F. Codd) 1970 metais. \xc5\xa0io modelio pagrindinis elementas yra reliacin\xc4\x97 lentel\xc4\x97._NEWLINE_Kiti, anks\xc4\x8diau naudoti, duomen\xc5\xb3 apra\xc5\xa1ymo modeliai\xc2\xa0\xe2\x80\x93 hierarchinis bei tinklinis, o naujausias naudojamas modelis\xc2\xa0\xe2\x80\x93 objektinis._NEWLINE_Reliacinis modelis buvo pirmas formaliai apra\xc5\xa1ytas modelis, anks\xc4\x8diau naudotieji modeliai buvo apra\xc5\xa1yti tik po reliacinio modelio apra\xc5\xa1ymo._NEWLINE_Reliacinio modelio pagrindas\xc2\xa0\xe2\x80\x93 prielaida, jog visi duomenys gali b\xc5\xabti pavaizduoti matematiniais ry\xc5\xa1iais, tai yra kaip N aibi\xc5\xb3 Dekarto sandaugos poaibis.\n_START_SECTION_\nAtributai\n_START_PARAGRAPH_\nLentel\xc4\x97s stulpeliai dar vadinami atributais. Atributai gali b\xc5\xabti \xc4\xafvairaus tipo (tekstas, skai\xc4\x8diai, datos, loginiai (taip/ne), taip pat ir duomen\xc5\xb3 baz\xc4\x97je neapibr\xc4\x97\xc5\xbetos strukt\xc5\xabros dvejetain\xc4\x97s sekos (angl. blob \xe2\x80\x93 binary large object\xc2\xa0\xe2\x80\x93 didelis dvejetainis objektas). Kaip tokie objektai saugomi vaizdai, garsai ir pan.\n_START_SECTION_\nRaktai\n_START_PARAGRAPH_\nLentel\xc4\x97s pirminis raktas (angl. primary key) yra stulpelis (ar keli\xc5\xb3 stulpeli\xc5\xb3 derinys), kur\xc4\xaf \xc5\xbeinodami galime vienareik\xc5\xa1mi\xc5\xa1kai pasakyti, i\xc5\xa1 kurios eilut\xc4\x97s jis paimtas. Pateikiamame pavyzdyje vidutini\xc5\xa1kai patikimu pirminiu raktu gal\xc4\x97t\xc5\xb3 b\xc5\xabti pavard\xc4\x97s stulpelis. Raktas, kuris yra stulpeli\xc5\xb3 derinys, vadinamas sud\xc4\x97tiniu raktu (angl. composite key). Pavyzdyje sud\xc4\x97tiniu raktu gal\xc4\x97t\xc5\xb3 b\xc5\xabti vardo ir pavard\xc4\x97s stulpeli\xc5\xb3 derinys. Tai patikimiau, nes didel\xc4\x97je duomen\xc5\xb3 baz\xc4\x97je pasitaiko \xc5\xbemoni\xc5\xb3 vienodomis pavard\xc4\x97mis._NEWLINE_Jei lentel\xc4\x97je galimi keli pirminio rakto variantai, kitos alternatyvos vadinamos kandidatiniais raktais (angl. candidate key).'